Document ID: 32014R1096

KOMISJONI MÄÄRUS (EL) nr 1096/2014,
15. oktoober 2014,
millega muudetakse Euroopa Parlamendi ja nõukogu määruse (EÜ) nr 396/2005 II, III ja V lisa seoses karbarüüli, protsümidooni ja profenofossi jääkide piirnormidega teatavates toodetes või nende pinnal
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) eriti selle artikli 14 lõike 1 punkti a, artikli 16 lõike 1 punkti d, artikli 18 lõike 1 punkti b ja artikli 49 lõiget 2,
ning arvestades järgmist:
(1)
Karbarüüli, protsümidooni ja profenofossi jääkide piirnormid on sätestatud määruse (EÜ) nr 396/2005 II lisas ja III lisa B osas.
(2)
Määrusega (EÜ) nr 396/2005, mida on muudetud komisjoni määrusega (EÜ) nr 899/2012, (2) kehtestati kõnealuse kolme aine ajutised jääkide piirnormid värskete maitsetaimede ja taimeteede puhul seni, kuni saadakse seireandmed nende ainete esinemise kohta asjaomastes toodetes. Euroopa maitsetaimeekstraktide liit (EHIA) esitas komisjonile sellised andmed, millest selgub, et kõnealustes toodetes ei esine enam nende ainete jääke, v.a profenofoss värsketes maitsetaimedes ja roosi õielehtedes. Seepärast on asjakohane pikendada profenofossi jääkide ajutiste piirnormide kehtivust värskete maitsetaimede ja roosi õielehtede puhul kuni seireandmete saamiseni ja alandada värskete maitsetaimede ja taimeteede rühmas ajutisi jääkide piirnorme muude pestitsiidi- ja tootekombinatsioonide puhul asjakohaste määramispiirideni.
(3)
Võttes arvesse vaatlusaluse küsimusega seotud tegureid, on jääkide piirnormide asjakohased muudatused kooskõlas määruse (EÜ) nr 396/2005 artikli 14 lõikega 2.
(4)
Uute piirnormide suhtes on konsulteeritud Maailma Kaubandusorganisatsiooni vahendusel liidu kaubanduspartneritega ja nende märkuseid kõnealuste normide kohta on arvesse võetud.
(5)
Määrust (EÜ) nr 396/2005 tuleks seepärast vastavalt muuta.
(6)
Selleks et võimaldada toodete tavapärast turustamist, töötlemist ja tarbimist, tuleks käesoleva määrusega ette näha üleminekukord toodete suhtes, mida on enne piirnormide muutmist seaduslikult toodetud ning mille kohta on olemas teave, et tarbijakaitse kõrge tase on tagatud.
(7)
Jääkide muudetud piirnormide jõustumisele peaks eelnema piisav ajavahemik, mille jooksul liikmesriigid, kolmandad riigid ja toidukäitlejad saaksid nende piirnormide muutmisest tulenevate uute nõuete täitmiseks valmistuda.
(8)
Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 396/2005 II, III ja V lisa muudetakse vastavalt käesoleva määruse lisale.
Artikkel 2
Määruse (EÜ) nr 396/2005 kohaldamist kujul, nagu kõnealuses määruses oli sätestatud enne selle muutmist käesoleva määrusega, jätkatakse nende toodete suhtes, mis on toodetud seaduslikult enne 7. maid 2015.
Artikkel 3
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Seda kohaldatakse alates 7. maist 2015.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 15. oktoober 2014

Labels: 1
17
11
10
0
3
6